b'\n_START_ARTICLE_\nJanez Vidic\n_START_SECTION_\n\xc5\xbdivljenje in delo\n_START_PARAGRAPH_\nVidic se je po kon\xc4\x8dani osnovni in trgovski \xc5\xa1oli u\xc4\x8dil aran\xc5\xbeerstva. Med okupacijo so ga Italijani zaprli in internirali v tabori\xc5\xa1\xc4\x8dih v \xc4\x8cedadu, Gonars in Renicciju. Avgusta 1944 se je pridru\xc5\xbeil partizanom. Leta 1945 se je zaposlil kot vzor\xc4\x8dni slikar v tekstilni tovarni Svila v Mariboru. V letih 1947\xe2\x88\x921950 pa je \xc5\xa1tudiral slikarstvo na akademiji za upodabljajo\xc4\x8do umetnost v Ljubljani ter se od 1950-1952 dodatno specializiral za zidno slikarstvo pri prof. S. Pengovu. V letih 1952\xe2\x88\x921956 je bil prof. risanja na gimnaziji v Slov. Bistrici, od 1956 do upokojitve 1973 pa tehni\xc4\x8dni urednik Zalo\xc5\xbebe Obzorja v Mariboru. Leta 1977 je bil odlikovan z Redom za zasluge za ljudstvo s srebrnimi \xc5\xbearki. Prejel je tudi ve\xc4\x8d nagrad, mdr. Levstikovo 1950, 1951, 1952, Kajuhovo 1969 in 1977 nagrado Pre\xc5\xa1ernovega sklada._NEWLINE__NEWLINE_Vidic je bil o\xc4\x8de ilustratorja Matja\xc5\xbea in slikarke Barbare._NEWLINE_Vidic je ustvarjal grafike, ilustracije, dela v olju tako na platnu kot na steklu, freske v 16 krajih po Sloveniji, med drugimi tudi v poslopju SRS in dela na lesu. Samostojno ali skupisko se je udele\xc5\xbeil ve\xc4\x8d razstav tako doma kot v tujini. Osnovno izhodi\xc5\xa1\xc4\x8de Vidi\xc4\x8devega umetni\xc5\xa1kega iskanja in izpovedovanja sta \xc5\xbee od prvih za\xc4\x8detkov \xc4\x8dlovek in pokrajina. Lahko bi govorili o nekak\xc5\xa1ni gasparijevski navezanosti na ljudska izro\xc4\x8dila in staro\xc5\xbeitnost. Vrsto let ga je navdihoval slovenjegori\xc5\xa1ki svet, v katerem je izbiral motive od trdega in trpkega kmeti\xc5\xa1kega vsakdana do poeti\xc4\x8dne in simboli\xc4\x8dne govorice rastlin in \xc5\xbeivali; odlo\xc4\x8dilen sogovornik v ve\xc4\x8dini njegovih del pa je pokrajina. Ilustracije odlikujeta oblikovno jasna in povedna risba in posluh za vsebino liter. predloge, za prostor in \xc4\x8das dogajanja, kar se posebej uveljavlja v mladin. ilustracijah. V stenskem slikarstvu velja pod\xc4\x8drtati skrb za monumentalnost in dekorativnost, ki ju slikarjev intimni odnos do upodobljenih tem povzdiguje nad raven popre\xc4\x8dnega stenskega okrasja.'